สงกรานต์4วัน248ศพ สังเวยอุบัติเหตุ ปชช.ทยอยกลับเข้ากทม.แล้ว
ประชาชนที่เดินทางไปฉลองสงกรานต์ทยอยไหลกลับกรุงแล้ว ศปถ.เผย 4 วันสงกรานต์เกิดอุบัติเหตุ 2,449 ครั้ง ตาย 248 คน จยย.ยังครองแชมป์เกิดอุบัติเหตุ เมาแล้วขับ อุบลฯ-นครพนม พายุถล่ม ระหว่างคนเล่นสาดน้ำ ส่วนเชียงใหม่เงียบเหงา ถนนข้าวสารสนุกสุดเหวี่ยงในสงกรานต์วันสุดท้าย นายกฯ พอใจบรรยากาศสงกรานต์ปีนี้ ขณะที่ รมว.การ ท่องเที่ยวฯปลื้มใจคนใส่ชุดไทยเล่นสงกรานต์,ประชาชนส่วนหนึ่งที่เดินทางกลับภูมิลำเนาไปเฉลิมฉลองเทศกาลสงกรานต์หรือวันปีใหม่ไทยหรือเดินทางท่องเที่ยวในช่วงวันหยุดยาวของเทศกาลนี้ พากันเดินทางกลับสู่พื้นที่แล้ว หลังเสร็จสิ้นเทศกาลสงกรานต์ที่มีขึ้นระหว่างวันที่ 13-15 เมษายน ขณะที่บรรยากาศในวันสุดท้ายของการเล่นสาดน้ำ หลายจังหวัดเงียบเหงา มีบางจังหวัดยังมีความคึกคักพอสมควร,ที่นครศรีธรรมราช เมื่อช่วงค่ำวันที่ 14 เม.ย. นักท่องเที่ยวทั้งชาวไทยและต่างชาติร่วมพิธีแห่นางดาน และพิธีโล้ชิงช้า ตามความเชื่อตามศาสนาพราหมณ์ ฮินดู ที่มีการจัดขึ้นอย่างต่อเนื่องเป็นประจำทุกปี บริเวณฐานพระสยม ตลาดท่าชี เขตเทศบาลนครนครศรีธรรมราช ท่ามกลางความตื่นตาตื่นใจผู้ร่วมพิธี สำหรับพิธีแห่นางดาน คำว่านางดาน หรือนางกระดาน หมายถึงแผ่นไม้กระดานขนาดกว้างหนึ่งศอก สูงสี่ศอก แกะสลักรูปเทพบริวารในคติพราหมณ์ 3 องค์ แผ่นแรก คือพระอาทิตย์ พระจันทร์ แผ่นสองคือ แม่พระธรณี และแผ่นสามคือ พระแม่คงคา ใช้ในขบวนแห่รอรับเสด็จพระอิศวรที่เสด็จมาเยี่ยมมนุษย์โลก ณ เสาชิงช้า ขอพรให้เกิดความสงบสุข น้ำท่าอุดมสมบูรณ์ และคุ้มครองมนุษย์โลกให้ปลอดภัย ถือเป็นกิจกรรมสำคัญในเทศกาลสงกรานต์ จัดขึ้นเพียงแห่งเดียวในประเทศไทยคือที่นครศรีธรรมราช,ส่วน จ.อุบลราชธานี บรรยากาศเต็มไปด้วยความสนุกสนาน แม้จะมีฝนตกลงมาในช่วงเช้าแต่ไม่เป็นอุปสรรค ชาวเมืองและนักท่องเที่ยวส่วนใหญ่เดินทางไปเล่นน้ำที่ถนนดอกไม้และสายน้ำ เขตเทศบาลนครอุบลราชธานี เจ้าหน้าที่จัดเตรียมพื้นที่ให้เล่นน้ำพร้อมวางท่อน้ำพุ รวมถึงสร้างละอองน้ำเพื่อสร้างความเย็นชุ่มฉ่ำ จ.นครพนม เกิดพายุฤดูร้อนพัดถล่มและลมกระโชกแรง ส่งผลให้พื้นที่จัดงานสงกรานต์ถนนข้าวปุ้น ริมฝั่งแม่น้ำโขง เขตเทศบาลเมืองนครพนมได้รับความเสียหาย บรรยากาศค่อนข้างเงียบเหงา ประชาชนและนักท่องเที่ยวพากันไปเล่นน้ำตามแหล่งน้ำธรรมชาติแทน มีบางส่วนนั่งท้ายรถกระบะเพื่อเล่นน้ำส่งท้ายเทศกาลสงกรานต์,ด้านบรรยากาศเดินทางกลับบ้าน ที่สถานีขนส่งผู้โดยสารจังหวัดกาฬสินธุ์ ผู้โดยสารจองตั๋วไว้ล่วงหน้าทยอยเดินทางมาขึ้นรถโดยสารเพื่อเดินทางกลับไปทำงานที่กรุงเทพฯ ส่วนผู้ที่ไม่ได้จองล่วงหน้ายืนเข้าแถวเพื่อรอซื้อตั๋วเป็นจำนวนมาก ส่งผลให้ตั๋วโดยสารหมดในเวลาอันรวดเร็ว จนต้องเพิ่มเที่ยวรถโดยสารจากเดิมวันละ 9 เที่ยว เป็น 16 เที่ยว เช่นเดียวกับที่สถานีขนส่งผู้โดยสารนครราชสีมาแห่งที่ 2 ตลอดทั้งวันมีประชาชนเดินทางซื้อตั๋วรอขึ้นรถโดยสารเดินทางเข้ากรุงเทพฯอย่างต่อเนื่อง จนต้องเพิ่มเที่ยวรถโดยสารจากเดิมวันละ 200 เที่ยว เป็น 400 เที่ยว เพื่อให้เพียงพอกับการเดินทาง,ขณะที่สภาพการจราจรบนถนนมิตรภาพช่วง จ.นครราชสีมา มุ่งหน้าเข้าสู่กรุงเทพฯ ประชาชนทยอยเดินทางกลับ ส่งผลให้ปริมาณรถหนาแน่น โดยเฉพาะตามแยกสัญญาณไฟในเขตชุมชนมีรถติดขัด ส่วนเส้นบายพาสเลี่ยงตัวเมือง ทางต่างระดับสามแยกปัก อ.เมืองนครราชสีมา บริเวณทางขึ้นเขา ต.คลองไผ่ อ.สีคิ้ว และทางขึ้นเขา ต.กลางดง อ.ปากช่อง การจราจรเริ่มติดขัดเคลื่อนตัวได้ช้า เช่นเดียวกับ ถนนพหลโยธิน หมายเลข 1 ถนนทางหลวงหมายเลข 117 (นครสวรรค์-พิษณุโลก) และถนนเลี่ยงเมืองหมายเลข 122 จ.นครสวรรค์ เป็นเส้นทางหลักจากภาคเหนือมุ่งหน้ากรุงเทพฯ ปริมาณรถหนาแน่นทุกเส้นทาง มีรถติดสะสมเคลื่อนตัวได้ช้า ส่วนการจราจรบนถนนเพชรเกษม ขาเข้ากรุงเทพฯ บริเวณสี่แยกประจวบคีรีขันธ์ ปริมาณรถเริ่มหนาแน่นหลังจากประชาชน 14 จังหวัดภาคใต้ ทยอยเดินทางกลับมุ่งหน้ากรุงเทพฯ รถทุกชนิดเคลื่อนตัวได้ด้วยความเร็วไม่เกิน 40 กม./ชม.,ที่ จ.เชียงใหม่ เมื่อวันที่ 15 เม.ย. บรรยากาศค่อนข้างเงียบเหงา การเล่นน้ำสงกรานต์บริเวณถนนในตัวเมืองเชียงใหม่ดูบางตา เนื่องจากนักท่องเที่ยวส่วนใหญ่เริ่มทยอยเดินทางออกจากพื้นที่แล้ว ส่วนถนนคชสาร ถนนลอยเคราะห์ และรอบคูเมือง ยังคงมีกลุ่มนักท่องเที่ยวเล่นน้ำอยู่ประปรายแต่ไม่เยอะเท่าช่วง 2 วันที่ผ่านมา ขณะเดียวกันนายพุฒิพงศ์ ศิริมาตย์ รอง ผวจ.เชียงใหม่ นำข้าราชการ พ่อค้าและประชาชน เข้ารดน้ำดำหัวนายปวิณ ชำนิประศาสน์ ผวจ.เชียงใหม่ ตามประเพณี ที่จวนผู้ว่าฯ,ที่ จ.แม่ฮ่องสอน ชาวบ้านใน อ.แม่สะเรียง พากันไปทำบุญตักบาตรตามวัดต่างๆ พร้อมรดน้ำดำหัวขอพรผู้ใหญ่เพื่อความเป็นสิริมงคล ขณะเดียวกันมีประชาชนและนักท่องเที่ยวพากันเล่นน้ำตามถนนสายต่างๆในเขตเทศบาลตำบลแม่สะเรียงอย่างสนุกสนาน ในปีนี้ประชาชนส่วนใหญ่พร้อมใจแต่งกายชุดพื้นเมืองและชุดไทยอย่างสวยงาม ส่วนบรรยากาศงานประเพณี สงกรานต์เสื้อลายดอก ถนนข้าวตอกสุโขทัย ที่จัดขึ้นที่สี่แยกหอนาฬิกา ใจกลางเมืองสุโขทัย เมื่อวันที่ 15 เม.ย. เป็นวันสุดท้าย เต็มไปด้วยความคึกคัก ประชาชนและนักท่องเที่ยวพร้อมใจใส่เสื้อลายดอก ร่วมเล่นสาดน้ำสงกรานต์อย่างเนืองแน่น,เช่นเดียวกับถนนข้าวสุก หรือถนนเสนาชันสูตร อ.วิเศษชัยชาญ จ.อ่างทอง ประชาชนและกลุ่มวัยรุ่นในพื้นที่ยังคงออกมาเล่นน้ำสงกรานต์วันสุดท้ายอย่างต่อเนื่อง ขณะเดียวกันบรรดาแม่ค้าขายข้าวไข่เจียว ลูกชิ้นทอดต่างขายดิบขายดีกันถ้วนหน้า ที่สะพานไม้อุตมานุสรณ์ อ.สังขละบุรี จ.กาญจนบุรี หรือสะพานมอญ บรรดานักท่องเที่ยวและประชาชนในพื้นที่กว่า 1 พันคน ร่วมทำบุญตักบาตรพระสงฆ์และสามเณร 150 รูป ถือเป็นกิจกรรมในเทศกาลสงกรานต์มอญ ที่มีความสำคัญกับประชาชนในท้องถิ่น จัดขึ้นมายาวนานกว่า 30 ปี ในวันที่ 17 เม.ย.61 มีพิธีสรงน้ำพระผ่านรางกระบอกไม้ไผ่และพระเดินบนหลังคน เป็นหนึ่งในกิจกรรม สามวัฒนธรรม สามสายน้ำ ณ สังขละบุรี จัดขึ้นบริเวณลานเจดีย์พุทธคยา วัดวังก์วิเวการาม อ.สังขละบุรี จ.กาญจนบุรี,ที่สนามฟุตซอล สภ.บางปู อ.เมืองสมุทรปราการ พล.ต.อ.วิระชัย ทรงเมตตา รอง ผบ.ตร. เป็นประธานเปิดโครงการเมาแล้วขับ กลับใจ ต่อไปจะไม่เมาแล้วขับ เพื่อป้องกันและลดอุบัติเหตุทางถนนช่วงเทศกาลสงกรานต์ มี พล.ต.ท.สุวัฒน์ แจ้งยอดสุข ผบช.ภ.1 พล.ต.ต.ธรรมนูญ ไตรทิพยพงศ์ ผบก.ภ.จ.สมุทรปราการ ให้การต้อนรับ พร้อมนำผู้ต้องหาถูกจับกุมคดีเมาแล้วขับในช่วงเทศกาลสงกรานต์ 380 คน มาอบรมทำความเข้าใจกฎหมาย รวมถึงนิมนต์พระสงฆ์เทศน์ สั่งสอนการใช้ชีวิตด้วยความไม่ประมาท จากนั้นกล่าวคำสัตย์ปฏิญาณและดื่มน้ำมนต์ถือสัจจะว่า ถ้าดื่มสุราจะไม่ขับรถเป็นอันขาด หากผิดคำสัตย์ขอให้ชีวิตมีอันเป็นไปภายใน 3 วัน ก่อนที่จะคุมตัวทั้งหมดส่งฟ้องศาลแขวงสมุทรปราการ,ขณะที่บรรยากาศการเล่นน้ำสงกรานต์ในเมืองกรุง เมื่อวันที่ 15 เม.ย. ซึ่งเป็นวันสุดท้ายของงานสงกรานต์สีขาว เล่นสาดน้ำแบบไทย ใช้น้ำแบบรู้คุณค่าและสืบสานวัฒนธรรมไทย สงกรานต์เมษาผ้าขาวม้า สยามสนุก ที่ศูนย์การค้าสยามสแควร์ บรรยากาศเริ่มคึกคักตั้งแต่เที่ยงวัน โดยพากันเล่นน้ำอย่างสนุกสนานไม่หวั่นกับสภาพอากาศที่ร้อนจัด ช่วงบ่ายมีกลุ่มศิลปิน อาทิ ตู่-ภพธร, อะตอม-ชนกันต์ และวงค็อกเทล มาสร้างสีสันและความครึกครื้นจนปิดงาน ท่ามกลางการรักษาความปลอดภัยอย่างเข้มงวด ไม่มีการแต่งตัวโป๊ โดยเฉพาะผู้หญิงที่ใส่สายเดี่ยวหรือนุ่งกางเกงขาสั้นเหนือหัวเข่า ห้ามเข้า รวมทั้งนำแป้งมาเล่นในพื้นที่จัดงาน,ขณะที่บรรยากาศสงกรานต์ถนนสีลมวันสุดท้าย ประชาชนและนักท่องเที่ยวร่วมเล่นน้ำสงกรานต์กว่า 35,000 คน ลดลงจากวันที่ 13-14 เพียงเล็กน้อย บรรยากาศเป็นไปอย่างคึกคักสนุกสนาน เจ้าหน้าที่จะเปิดให้เล่นน้ำได้ถึงเวลา 20.00 น. จากนั้นจะทำความสะอาดพื้นถนนเพื่อเปิดการจราจรในวันพรุ่งนี้,ด้านบรรยากาศงานคิง เพาเวอร์ สงกรานต์ รางน้ำนครา ย้อนยุควิถีไทยร่วมสมัย 4 ภาค ที่อาคารคิง เพาเวอร์ ซอยรางน้ำ วันสุดท้ายก็คึกคักไม่แพ้กัน มีกลุ่มนักแสดงวัยรุ่น อาทิ เกรท-สพล อัศวมั่นคง, มิวซ์-ณัฐวิทย์ ผิวงาม, แก๊ป-กิตติชัช เตชาหัวสิงห์ มาสร้างความบันเทิงให้กับผู้มาเที่ยวงาน รวมทั้ง มิ้นต์-ชาลิดา วิจิตรวงศ์ทอง นางเอกดาวรุ่งช่อง 3 ยังมาร่วมสวมบทบาทนางมโหธรเทวีในชุดไทยโบราณแบบสมัยอยุธยา ในขบวนแห่นางสงกรานต์ มโหธรเทวี ก่อนปิดท้ายด้วยการแสดงศิลปะมวยไทย สร้างความตื่นตาตื่นใจให้กับเหล่านักท่องเที่ยวชาวต่างชาติเป็นจำนวนมาก,ที่ถนนข้าวสาร ตลอดทั้งวันที่ 15 เม.ย. อันเป็นวันสุดท้ายของสงกรานต์ที่นี่ มีนักท่องเที่ยวไทยและต่างชาติหลายหมื่นคนมาเล่นสาดน้ำกันอย่าง สนุกสนาน โดยเฉพาะนักท่องเที่ยวต่างชาติที่มากันเป็นกลุ่มส่งท้ายสงกรานต์ถนนข้าวสาร ด้วยการใช้ปืนฉีดน้ำขนาดใหญ่ไล่ฉีดน้ำใส่กันและพากันเต้นไปตามจังหวะเพลงด้วยความสนุกสุดเหวี่ยง โดยที่เจ้าหน้าที่บริเวณทางเข้าถนนข้าวสารทั้ง 2 ฝั่ง ยังเข้มงวดห้ามนำแป้ง แต่งตัวโป๊ เข้ามาเล่นน้ำ แต่ก็ มีเล็ดลอดเข้ามาในซอยข้างๆ ที่มีช่องทางเชื่อม ต่อกัน สำหรับการดูแลให้ถนนข้าวสารปลอดสุราและแอลกอฮอล์ตามนโยบาย 5 ป.ของผู้ว่าฯ กทม. เป็นไปได้ยากและฝ่ายจัดการงานตลอดจนเจ้าหน้าที่ตำรวจต่างก็ลำบากใจ เพราะร้านค้า ร้านอาหาร ตลอดจนร้านสะดวกซื้อสามารถขายเครื่องดื่มแอลกอฮอล์ได้ตามปกติ และมีตู้น้ำแข็งแช่เบียร์ขายตลอดทางมาตั้งแต่วันที่ 13 เม.ย. บนถนนข้าวสารจึงมีคนดื่มเบียร์และสุราตลอดสองฝั่งถนน ข้างฟุตปาทมีทั้งขวดและกระป๋องเบียร์ทิ้งไว้เกลื่อนไปหมด ขณะที่ถนนรอบนอกก็มีทั้งเบียร์ทั้งแป้งที่เล่นกันจนกลายเป็นถนนสีขาว,ที่ สน.ชนะสงคราม ซึ่งตลอดทั้งวันมีนัก ท่องเที่ยวไทยและต่างชาติทยอยเข้าแจ้งความของหายขณะเล่นน้ำ ได้มี ด.ช.น่านเจ้า ทุ่งมีผล อายุ 12 ปี นักเรียนชั้น ม.2 โรงเรียนสาธิตแห่งมหาวิทยาลัย เกษตรศาสตร์ เป็นจิตอาสาคอยช่วยงานตำรวจ เป็นล่ามแปลภาษาอังกฤษ เจ้าหน้าที่ต่างชื่นชมที่ช่วยงานได้อย่างดี ด.ช.น่านเจ้า กล่าวว่า เป็นจิตอาสาที่ สน.ชนะสงคราม นานแล้ว มาที่นี่เพราะมีโอกาสได้ใช้ภาษาอังกฤษ เนื่องจากมีชาวต่างชาติมาก ปกติจะมาวันหยุด ช่วงสงกรานต์ปิดเทอมพอดี พ่อจะพาเข้า มาช่วงบ่าย ตั้งแต่วันที่ 13 เม.ย. มีชาวต่างชาติแจ้งความ ส่วนใหญ่ของหาย โดนกรีดกระเป๋า ดีใจและภูมิใจที่ได้ช่วยแปลภาษา แม้บางครั้งจะไม่ได้ช่วยมาก แต่ก็พยายามช่วย เพราะได้เรียนรู้ไปด้วย,นายกตัญญู ทุ่งมีผล อายุ 48 ปี บิดาของ ด.ช.น่านเจ้า ที่นั่งรอลูกทำหน้าที่จิตอาสาล่ามภาษาอังกฤษ กล่าวว่า ลูกเป็นจิตอาสาล่ามภาษาอังกฤษที่ สน.ชนะสงคราม มาตั้งแต่ปี 60 ลูกชายภาษาดีอยู่แล้วอยู่บ้านก็จะพูดคุยกันเป็นภาษาอังกฤษ จึงอยากมาเรียนรู้สถานที่จริง และจิตอาสายังเป็นหลักสูตรของโรงเรียนด้วย ลูกดีใจที่ได้รับคำชื่นชม และลูกชายเคยได้รับพระมหากรุณาธิคุณจากสมเด็จพระเจ้าอยู่หัว พระราชทานเครื่องเขียน กระปุกออมสิน ทำให้ลูกภูมิใจและตั้งใจทำความดีตลอดไป,ขณะที่บรรยากาศที่สถานีรถไฟหัวลำโพง ใน วันที่ 15 เม.ย. ตั้งแต่ช่วงบ่ายถึงค่ำ เริ่มมีประชาชนทั้งชาวไทยและชาวต่างชาติ ทยอยเดินทางจากภาคตะวันออกเฉียงเหนือและภาคเหนือกลับเข้า กทม. อย่างต่อเนื่องตลอดทั้งวัน ประชาชนส่วนใหญ่มีการขนสัมภาระและสิ่งของอุปโภคบริโภคเพื่อมาเป็นเสบียงลดค่าครองชีพใน กทม. เช่น ข้าวสารและอาหารแห้งต่างๆ โดยมีเจ้าหน้าที่ตำรวจรถไฟคอยดูแลรักษาความปลอดภัย พร้อมอำนวยความสะดวกในด้านต่างๆให้กับประชาชนที่มาใช้บริการ ซึ่งบรรยากาศโดยทั่วไปเป็นไปด้วยความเรียบร้อย,ส่วนที่สถานีขนส่งกรุงเทพ (หมอชิต 2) มีประชาชนทยอยเดินทางกลับจากการฉลองเทศกาลสงกรานต์ นายณัฐวุฒิ อ่อนน้อม รองกรรมการ ผจก.ใหญ่ฝ่ายการเดินรถ บริษัท ขนส่ง จำกัด (บขส.) กล่าวว่า เพื่ออำนวยความสะดวกให้กับประชาชน ที่เดินทางกลับจากฉลองสงกรานต์ในต่างจังหวัด บขส.ได้เพิ่มเที่ยวรถจากปกติ 6,000 เที่ยว รวมเป็น 8,000 เที่ยว รองรับการเดินทางกลับของประชาชน และยังประสานกับสหกรณ์แท็กซี่ต่างๆ นำรถเข้ามาบริการรับส่งผู้โดยสารในสถานีด้วย นอกจากนี้ สำนักงานตำรวจแห่งชาติ ยังได้นำรถตู้กว่า 20 คัน มาอำนวยความสะดวกแก่ประชาชนในการระบายผู้โดยสารไปส่งยังสถานีรถไฟฟ้าบีทีเอสและอนุสาวรีย์ชัยสมรภูมิฟรี,พ.ต.อ.กฤษณะ พัฒนเจริญ รอง โฆษก ตร. กล่าวว่า พล.ต.อ.จักรทิพย์ ชัยจินดา ผบ.ตร. มีความเป็นห่วงประชาชนที่เดินทางกลับจากวันหยุดยาวของเทศกาลสงกรานต์ ได้จัดรถตู้โดยสารของสถานีตำรวจในเขตพื้นที่ตำรวจนครบาลให้บริการประชาชน เพื่อแก้ไขปัญหารถโดยสารไม่เพียงพอ โดยไม่เสียค่าใช้จ่ายใดๆ ตั้งแต่ 15 ถึง 17 เม.ย. บริเวณหน้าสถานี ขนส่งผู้โดยสารกรุงเทพหมอชิต จำนวน 20 คัน ไปส่ง 2 จุด คือ สถานีรถไฟฟ้า BTS หมอชิต และอนุสาวรีย์ชัยสมรภูมิ นอกจากนี้ จัดจิตอาสาช่วยประชาชนขนสัมภาระ รวมถึงจัดระเบียบรถแท็กซี่ให้เข้าคิวรอรับผู้โดยสารที่เดินทางกลับมาจากต่างจังหวัด 3 จุด คือ หน้าสะพานลอย (ฝั่งตรงข้ามสถานี ขนส่ง) ทางเข้าสถานีขนส่งฯ (ถนนกำแพงเพชร 2) และทางเข้าสถานีขนส่งฯ (ถนนกำแพงเพชร 6),วันเดียวกัน ศูนย์อำนวยการป้องกันและลดอุบัติเหตุทางถนนช่วงเทศกาลสงกรานต์ พ.ศ.2561 โดยกรมป้องกันและบรรเทาสาธารณภัย สรุปสถิติอุบัติเหตุทางถนนประจำวันที่ 14 เม.ย. เกิดอุบัติเหตุ 603 ครั้ง ผู้เสียชีวิต 57 ราย ผู้บาดเจ็บ 626 คน รวม 4 วัน ระหว่างวันที่ 11-14 เม.ย. เกิดอุบัติเหตุ 2,449 ครั้ง ผู้เสียชีวิต 248 ราย ผู้บาดเจ็บ 2,557คน สั่งการจังหวัดเน้นการเรียกตรวจของด่านชุมชนกวดขันพฤติกรรมเสี่ยงอุบัติเหตุ ทั้งดื่มแล้วขับ ขับรถเร็ว ไม่สวมหมวกนิรภัย และเล่นน้ำสงกรานต์ท้ายกระบะ กำชับให้เตรียมพร้อมบุคลากรทางการแพทย์ อาสาสมัครกู้ชีพกู้ภัย ยานพาหนะให้พร้อมเข้าถึงจุดเกิดเหตุทันที พร้อมปรับแผนการจัดตั้งจุดตรวจและการอำนวยความสะดวกในการจราจรบนเส้นทางสายหลัก เพื่อรองรับการเดินทางกลับของประชาชน,นพ.โอภาส การย์กวินพงศ์ รองปลัดกระทรวงสาธารณสุข ในฐานะประธานแถลงข่าวสรุปผลการดำเนินงานป้องกันและลดอุบัติเหตุทางถนนช่วงเทศกาลสงกรานต์ พ.ศ. 2561 เปิดเผยว่า หน่วยงานภาคีเครือข่ายได้รวบรวมสถิติอุบัติเหตุทางถนนประจำวันที่ 14 เม.ย.2561 วันที่สี่ของการรณรงค์ ขับรถมีน้ำใจ รักษาวินัยจราจร เกิดอุบัติเหตุ 603 ครั้ง ผู้เสียชีวิต 57 ราย ผู้บาดเจ็บ 626 คน สาเหตุที่ทำให้เกิดอุบัติเหตุสูงสุด ได้แก่ ดื่มแล้วขับ ยานพาหนะที่เกิดอุบัติเหตุสูงสุด ได้แก่ รถจักรยานยนต์ ช่วงเวลาที่เกิดอุบัติเหตุสูงสุด ได้แก่ ช่วงเวลา 16.01-20.00 น. จังหวัดที่ไม่มีผู้เสียชีวิต (ตายเป็นศูนย์) มี 8 จังหวัด ได้แก่ ยะลา ระนอง ลพบุรี สตูล สมุทรสงคราม หนองคาย หนองบัวลำภู อ่างทอง จังหวัดที่เกิดอุบัติเหตุสะสมสูงสุด ได้แก่ เชียงใหม่ (99 ครั้ง) จังหวัดที่มีผู้เสียชีวิตสะสมสูงสุด ได้แก่ นครราชสีมา (17 ราย) จังหวัดที่มีผู้บาดเจ็บสะสมสูงสุด ได้แก่ เชียงใหม่ (109 คน),พล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและหัวหน้า คสช. พอใจบรรยากาศสงกรานต์โดยรวมทั่วประเทศเป็นไปด้วยดี ประชาชนให้ความสำคัญกับกิจกรรมที่ส่งเสริมวัฒนธรรมไทยมากขึ้นตามการรณรงค์ของภาครัฐและกระแสของละครอิงประวัติศาสตร์ รวมทั้งได้รับรายงานสถิติการเกิดอาชญากรรมลดลงกว่าปีที่ผ่านมา เพราะมาตรการดูแลความปลอดภัยในชีวิตและทรัพย์สินของภาครัฐที่เข้มงวด ประชาชนให้ความร่วมมือเป็นอย่างดี การเล่นน้ำด้วยความสุภาพตามแบบประเพณีไทย ไม่ใช้อุปกรณ์ที่รุนแรง และแต่งกายมิดชิด เป็นต้น อยากให้รักษาประเพณีไทยอันดีงามนี้ไว้ นายกฯยังเป็นห่วงเรื่องสุขภาพของประชาชนที่ออกไปเล่นน้ำติดต่อกันหลายวัน พร้อมกำชับตำรวจทุกพื้นที่ให้จัดกำลังทั้งในและนอกเครื่องแบบ ออกตรวจตราเฝ้าระวังในจุดที่มีประชาชนเล่นน้ำเป็นจำนวนมาก เพราะบางแห่งพบมีคนร้ายลอบตัดสายซองพลาสติกกันน้ำคล้องคอ ขโมยโทรศัพท์มือถือและมีลวนลามอนาจาร,นายวีรศักดิ์ โควสุรัตน รมว.การท่องเที่ยวและกีฬา เปิดเผยว่า ความแตกต่างของภาพสงกรานต์ปีนี้กับปีก่อนๆ คือ มีการแต่งผ้าไทยกันกว้างขวางขึ้นมาก เปลี่ยนจากภาพจำจากนุ่งน้อยชิ้นกลับมาอยู่ในโทนที่มีฐานทางวัฒนธรรม และเกิดความสนใจไปเมืองรองอย่างไม่เคยมีมาก่อน ขณะเดียวกัน มีการยกย่องประเพณีท้องถิ่นมากกว่าเดิมมาก จากอดีตมีเพียงข่าวประกวดเทพีสงกรานต์หรือเห็นแต่ภาพรถสงกรานต์ และมีการออกมาร่วมกันของคนในพื้นที่และคนข้ามถิ่นชัดเจนขึ้นมาก มีความชัดเจนในเรื่องความอบอุ่นร่มรื่นแบบพื้นถิ่น ไม่พึ่งพารูปแบบการจัดงานจากเมืองใหญ่จนเกินไป เมื่อกิจกรรมมาจากฐานของประเพณีชาวบ้าน รายได้จึงเกิดกับคนในชุมชนท้องถิ่นดีขึ้นกว่าแต่ก่อนสิ่งนี้จะนำไปสู่การมีการท่องเที่ยวชุมชน ได้มีโอกาสสัมผัสอาหารถิ่น ผ้าท้องถิ่น และนำไปสู่แผนรองรับของพื้นที่เมื่อมีผู้ไปค้างแรมในท้องที่นั้นๆมากขึ้น
ประชาชนที่เดินทางไปฉลองสงกรานต์ทยอยไหลกลับกรุงแล้ว ศปถ.เผย 4 วันสงกรานต์เกิดอุบัติเหตุ 2,449 ครั้ง ตาย 248 คน จยย.ยังครองแชมป์เกิดอุบัติเหตุ เมาแล้วขับ
สงกรานต์,เล่นน้ำสงกรานต์,อุบัติเหตุ,เดินทางกลับ,ข่าวหน้า1